Այսօր Գործակալությունը դիտարկում է դուրս գալ նաև ներքին շուկա, հայրենական արտադրողների և գնորդների միջև գործարքներն ապահովագրելու նպատակով, եթե նրանց միջև կնքված է ապրանքի կամ ծառայության մատակարարման պայմանագիր, որով նախատեսվում է տարաժամկետ վճարում: Դա թույլ կտա լուծել ֆինանսական խնդիրները ներքին շուկայում՝ հայրենական արտադրողների համար ստեղծելով արտաքին շուկա դուրս գալու նախադրյալներ: Բացի այդ, ներկայումս Գործակալությունը միջոցառումներ է իրականացնում Իրանի հետ առևտրային հարաբերությունները զարգացնելու ուղղությամբ: Հաշվի առնելով այն փաստը, որ Գործակալության վերաապահովագրական գործընկերը ծառայություններ է տրամադրում որոշակի աշխարհագրական սահմանափակումներով, հատկապես, վերաապահովագրություն չի տրամադրվում այն գործարքներին, որոնցով ապրանքներ են արտահանվում որոշակի երկրներ, մասնավորապես, դեպի Իրան, Գործակալությունն աշխատում է Իրանի Արտահանման երաշխավորման ֆոնդի (ExportGuaranteeFundofIran) հետ պայմանագրի նախագծի վրա՝ ՀՀ ռեզիդենտ-արտահանողների ռիսկերը վերաապահովագրելու համար: Պայմանագրի ստորագրումը Գործակալությանը թույլ կտա ընդլայնել գործունեության ոլորտը և ավելացնել ապահովագրական գործարքների ծավալը:-